Brýnt er að semja sem fyrst um lagningu Suðurnesjalínu 2. Þetta segir bæjarstjórinn í Reykjanesbæ. Fulltrúi Landsnets sagði í morgunfréttum að Suðurnesjalína væri forsenda aukins vaxtar í atvinnulífi á Reykjanesi. Fjöldi fyrirtækja á svæðinu óski eftir raforku sem ekki sé unnt að verða við án línunnar.
Nú flytur ein lína raforku á Reykjanes, Suðurnesjalína eitt. Sveitarfélagið Vogar hafnaði umsókn Landsnets um framkvæmdaleyfi fyrir lagningu Suðurnesjalínu tvö, sem á að vera 34 kílómetra löng loftlína og sú ákvörðun hefur verið kærð til úrskurðarnefndar umhverfis- og auðlindamála. Þá kærðu fimm umhverfisverndarsamtök fyrirhugaða lagningu línunnar. Kjartan Már Kjartansson bæjarstjóri í Reykjanesbæ segir lagningu annarrar línu forsendu fyrir auknum vexti á svæðinu
Við þurfum að fá aukna raforku inn á svæðið en þetta snýst ekki síður um afhendingaröryggi raforkunnar því við erum bara með eina línu hingað inn. Ef að hún dettur út eða bilar, þá erum við í vanda stödd.
Kjartan segir mikla eftirspurn eftir aukinni raforku til ýmissa verkefna.
Við erum með alþjóðaflugvöll hér sem verið er að stækka og er að eflast. Það eru hér uppi hugmyndir ýmissa aðila um mörg verkefni. Gagnaver eru hér uppi á Ásbrú og víðar sem taka til sín talsvert af raforku.
Veistu til þess að einhver fyrirtæki hafi farið úr landi eða eitthvert annað vegna þessa? Ekkert sem ég get talað um. Þær sögusagnir hafa verið á sveimi en ég get ekki staðfest það.
Kjartan segist ekki búast við öðru en að málið leysist sem fyrst.
Vonandi tekur það ekki mörg, mörg ár í viðbót að finna út úr því. En ég held að á endanum þá hljóti þetta að leysast með einum eða öðrum hætti því við verðum að fá aukna raforku.
Raforkuöryggi verður ekki tryggt fyrr en Suðurnesjalína tvö hefur verið lögð. Þetta segir bæjarstjórinn í Reykjanesbæ. Mikil þörf sé fyrir meira rafmagn á svæðinu.